Mesto Spišská Nová Ves, Radničné námestie 7                                      Výtlačok: ...
                                                                                                                   Počet strán:  11

Správca prividiel: finančné oddelenie                                                        Zmena číslo: 

Vypracoval: Ing. Helena Macalová
Funkcia: vedúca finančného oddelenia          Podpis:                                 Dňa: 

Schválil: PhDr. Ján Volný, PhD.        
Funkcia: primátor mesta                                 Podpis:                               Dňa:

                                        
PRAVIDLÁ
HOSPODÁRENIA S FINANČNÝMI PROSTRIEDKAMI MESTA SPIŠSKÁ NOVÁ VES

Mestské zastupiteľstvo v Spišskej Novej Vsi na základe ustanovenia § 9 zákona SNR č. 369/1990 Zb. o obecnom zriadení v platnom znení s použitím zákonov NR SR č. 523/2004 Z.z. o rozpočtových pravidlách verejnej správy a č. 583/2004 Z.z. o rozpočtových pravidlách územnej samosprávy v platnom znení vydáva tieto  p r a v i d l á  hospodárenia s finančnými prostriedkami mesta Spišská Nová Ves.

§ 1
Rozsah úpravy

1. Týmito pravidlami hospodárenia s finančnými  prostriedkami mesta Spišská Nová Ves sa riadi rozpočtové hospodárenie: 
a/ Mesta Spišská Nová Ves,
b/ rozpočtových organizácií zriadených mestom, (ďalej len RO),
c/ príspevkových organizácií zriadených mestom (ďalej len PO).

2. Tieto pravidlá hospodárenia s finančnými prostriedkami upravujú:
   a/ rozpočtový proces mesta a ním zriadených RO a PO 
   b/ pravidlá hospodárenia s rozpočtom mesta 
   c/ rozpočtové opatrenia mesta
   d/ finančné vysporiadanie v záverečnom účte mesta
   e/ hospodárenie rozpočtových organizácií  a ich finančné vzťahy so zriaďovateľom
   f/ hospodárenie príspevkových organizácií a ich finančné vzťahy so zriaďovateľom
   g/ tvorbu a použitie mimorozpočtových peňažných fondov 
   h/ finančnú kontrolu a zodpovednosť za hospodárenie

§ 2
Základné ustanovenia

1. Rozpočet je základným nástrojom finančného hospodárenia v príslušnom rozpočtovom roku, ktorým sa riadi financovanie úloh a funkcií mesta.
2. Rozpočet obsahuje príjmy a výdavky, v ktorých sú vyjadrené finančné vzťahy k právnickým a fyzickým osobám - podnikateľom pôsobiacim na území mesta, ako aj k obyvateľom žijúcim na tomto území vyplývajúce pre ne zo zákonov a z iných všeobecne záväzných právnych predpisov, zo všeobecne záväzných nariadení mesta a z uzatvorených zmlúv. Zahŕňa aj finančné vzťahy štátu k rozpočtu mesta a vzťahy k rozpočtovým a príspevkovým organizáciám zariadeným mestom a k iným právnickým osobám, ktorých je mesto zakladateľom. 
3. Rozpočtový rok je zhodný s kalendárnym rokom.
4. V rozpočte sa uplatňuje jednotné triedenie príjmov a výdavkov upravené rozpočtovou klasifikáciou vydanou ako Metodické usmernenie MF SR.
5. Rozpočtová klasifikácia triedi príjmy podľa ekonomickej klasifikácie do položiek a podpoložiek. Príjmy sa delia na tri hlavné kategórie – daňové, nedaňové, granty a transfery. Podľa ekonomickej klasifikácie je každému príjmu v rozpočte priradené trojmiestne číslo položky a trojmiestne číslo podpoložky, v prípade podrobnejšieho členenia príjmov je analytická evidencia vyjadrená v symbole S1, S2, S3 na sledovanie výdavkov podľa stredísk.
6. Rozpočtová klasifikácie triedi výdavky podľa funkčnej klasifikácie do oddielov, skupín, tried a podtried a podľa ekonomickej klasifikácie do položiek a podpoložiek. Výdavky sa delia na bežné a kapitálové. Každý výdavok v rozpočte je začlenený do dvoj, prípadne trojmiestneho kódu výdavkov. Kód rozpočtu výdavkov vyjadruje skupinu výdavkových položiek, ktoré spravuje príslušné oddelenie MsÚ (ďalej len skupina výdavkov). Od 1. 1. 2009 je rozpočet výdavkov zostavený v programovej štruktúre, ktorá je vytvorená vo vzťahu k zámerom a cieľom mesta. Programový rozpočet sa skladá z číselnej časti  /informácia o výdavkoch/ a textovej časti /merateľné ukazovatele/. Výdavky sú usporiadané podľa realizovaných kompetencií alebo úloh samosprávy a zoskupené do programov, podprogramov, prvkov alebo projektov.

§ 3
Rozpočtový proces

1. Rozpočet mesta sa vnútorne člení na:
a)	bežné príjmy a bežné výdavky =  bežný rozpočet
b)	kapitálové príjmy a kapitálové výdavky = kapitálový rozpočet
c)	finančné operácie
Vecne vymedzenie bežného a kapitálového rozpočtu a jeho triedenie obsahuje rozpočtová klasifikácia.
2.  Mesto je povinné pri zostavovaní rozpočtu prednostne zabezpečiť krytie všetkých záväzkov, ktoré preň vyplývajú z plnenia povinností ustanovených osobitnými predpismi.
3. Rozpočet mesta sa zostavuje ako vyrovnaný alebo prebytkový. Mesto je povinné zostaviť svoj bežný rozpočet ako vyrovnaný alebo prebytkový. Kapitálový rozpočet sa môže zostaviť ako schodkový, ak tento schodok možno kryť zostatkami finančných prostriedkov mesta z minulých rokov, návratnými zdrojmi financovania, alebo je tento schodok krytý prebytkom bežného rozpočtu v príslušnom rozpočtovom roku. 
4. Súčasťou rozpočtu mesta sú aj finančné operácie, ktorými sa vykonávajú prevody z peňažných fondov mesta a realizujú sa návratné zdroje financovania a ich splácanie. 
5. MsZ schvaľuje rozpočet a jeho čerpanie na základe návrhu spracovaného MsÚ v rozlíšení príjmov na položky a podpoložky a výdavkov v členení podľa skupín výdavkov programového rozpočtu.
6. Viacročný rozpočet je strednodobý ekonomický nástroj finančnej politiky mesta, v ktorom sú vyjadrené zámery rozvoja územia a potrieb obyvateľov najmenej na tri rozpočtové roky. Prvýkrát sa viacročný rozpočet zostaví v roku 2006. Zostavuje sa v rovnakom členení, v akom sa zostavuje rozpočet mesta na príslušný rok.
Viacročný rozpočet tvoria:
a)	rozpočet na príslušný rozpočtový rok,
b)	rozpočet na nasledujúci rok po príslušnom rozpočtovom roku,
c)	rozpočet na nasledujúci rok po roku, na ktorý sa zostavuje rozpočet podľa písm. b)
Príjmy a výdavky rozpočtov uvedených v bode b) a c) nie sú záväzné.

§ 4
Pôsobnosť jednotlivých subjektov pri tvorbe rozpočtu mesta

Práce na vypracúvaní rozpočtu mesta na príslušný rozpočtový rok riadi a usmerňuje primátor mesta prostredníctvom MsÚ. 
Pôsobnosť jednotlivých subjektov pri vypracúvaní rozpočtu je následovná:

1.	Komisie mestského zastupiteľstva, výbory mestských časti (mestské výbory)
   - získavajú informácie o fakultatívnych možnostiach príjmov rozpočtu
   - sústreďujú v rámci svojej pôsobnosti požiadavky na čerpanie rozpočtu od obyvateľov, právnických a fyzických osôb 
     - posudzujú tieto požiadavky a vybrané priority predkladajú finančnému oddeleniu MsÚ na zapracovanie do rozpočtu 
     - odporučajú mestskej rade zahrnúť vybrané priority do rozpočtu
 
2.  Mestský úrad
    - zabezpečuje organizačné a materiálno-technické záležitosti súvisiace s vytváraním návrhu rozpočtu na príslušný rok a návrhu na zmenu rozpočtu v príslušnom roku
    - sústreďuje požiadavky na zahrnutie do programového rozpočtu od jednotlivých oddelení MsÚ, komisií MsZ, organizácií založených a zriadených mestom, od obyvateľov mesta a ďalších právnických a fyzických osôb
       - zabezpečuje odborné podklady a ďalšie písomnosti potrebné na správne a úplné spracovanie rozpočtu
       -  sumarizuje výsledky hospodárenia za uplynulé obdobie
    - spracovaný návrh rozpočtu prerokúva na kolégiu primátora s primátorom mesta a vypracúva konečnú verziu návrhu rozpočtu
     - zabezpečuje v súčinnosti s primátorom mesta všetky úkony potrebné k uchádzaniu sa o grantové účelové prostriedky zo štátneho rozpočtu ako aj o prostriedky poskytované z EÚ
     - vyhľadáva možnosti ďalších zdrojov príjmu rozpočtu
- na požiadanie spracúva jednotlivé podkladové materiály, rozbory, analýzy a pod. 
3.  Primátor mesta
    - predkladá a prerokúva návrh rozpočtu s Mestskou radou
    - predkladá MsZ na schválenie konečnú verziu návrhu rozpočtu na príslušný rok
    - vyhľadáva možnosti ďalších zdrojov príjmu rozpočtu
    - vykonáva rozpočtové opatrenia v zmysle platných smerníc 
4.  Organizácie zriadené mestom
        - rozpočtové organizácie zostavujú návrh rozpočtu príjmov a výdavkov za svoju organizáciu podľa pokynov MsÚ vrátane nároku na bežný a kapitálový transfer z rozpočtu mesta alebo štátneho rozpočtu pri prenesených kompetenciách
          -  príspevkové organizácie zostavujú návrh plánu nákladov a výnosov za svoju organizáciu na príslušný rozpočtový rok vrátane návrhu na príspevok mesta v členení podľa programov, podprogramov, prvkov prípadne projektov a podľa platnej rozpočtovej klasifikácie
          - príspevkové organizácie zostavujú plán tvorby a čerpania mimorozpočtových fondov na príslušný rok vrátane plánu čerpania fondu reprodukcie na konkrétne investičné akcie 
       -  pripravujú návrhy zmien rozpočtu a plánov hospodárenia za svoju organizáciu na príslušný rok
       - na požiadanie spracúvajú podkladové materiály pre zriaďovateľa podľa jeho pokynov
5.  Mestská rada
      - posudzuje návrh rozpočtu a návrh zmeny rozpočtu, ktorý predkladá primátor v súvislosti s požiadavkami všetkých zainteresovaných a  príjmovými možnosťami rozpočtu
    - posudzuje návrh rozpočtov jednotlivých organizácií zriadených mestom   
    - prerokovaný a prípadne upravený návrh rozpočtov doporučuje na rokovanie MsZ
6.  Mestské zastupiteľstvo
       - schvaľuje rozpočet mesta a jeho zmeny, kontroluje jeho čerpanie 
     - schvaľuje záverečný účet mesta 
     - schvaľuje plán  tvorby  a  čerpania  mimorozpočtových fondov a jeho plnenie za mesto a organizácie zriadené mestom
     - schvaľuje rozpočty a ich zmeny organizácií zriadených mestom
     - schvaľuje vysporiadanie výsledku hospodárenia príspevkových organizácií
 
       Po schválení rozpočtu mesta, resp. jeho zmien v MsZ finančné oddelenie zabezpečí jeho rozpis podľa funkčnej, ekonomickej klasifikácie a programového rozpočtu výdavkov do systému spracovania ekonomických informácií a takto rozpísaný rozpočet je záväzný pre všetky organizačné zložky MsÚ. Za rozpis schváleného rozpočtu zodpovedajú riaditelia organizácií zriadených mestom.

§ 5
Pravidlá rozpočtového hospodárenia Mesta Spišská Nová Ves    

1. Mesto hospodári podľa schváleného rozpočtu a počas roka kontroluje hospodárenie s rozpočtovými prostriedkami. Mesto predkladá MsZ správu o čerpaní rozpočtu pri každej zmene rozpočtu najmenej raz za polrok. Monitorovanie programového rozpočtu sa vykonáva jedenkrát počas  rozpočtového roka k 30. 6. Monitorovacia správa obsahuje porovnanie plánovaných a dosiahnutých výstupov a výsledkov, komentár obsahujúci vysvetlenie neplnenia plánovaných výstupov a výsledkov, prípadné návrhy na riešenie zistených nedostatkov. Hodnotenie sa vykonáva jedenkrát počas rozpočtového roka k 31. 12., hodnotiaca správa je súčasťou záverečného účtu. Obsahuje informáciu o splnení cieľov s využitím porovnania plánovaných a dosiahnutých hodnôt merateľných ukazovateľov s dôrazom na efektívnosť a účinnosť, komentár obsahujúci vysvetlenie nesplnenia plánovaných výstupov alebo výsledkov, príp. porovnanie efektívnosti a účinnosti.
2. V prípade potreby na základe vývoja hospodárenia vykonáva zmeny vo svojom rozpočte, najmä zvýšenie vlastných príjmov alebo zníženie výdavkov.
Počas rozpočtového roka je možné zruženie programu alebo jeho časti. Zámery, ciele a merateľné ukazovatele programov a ich častí je možné zrušiť v priebehu roka len v prípade, ak sa ruší príslušný program alebo jeho časť. Doplnenie programu alebo jeho časti je možné za predpokladu, že sa jedná o novú aktivitu, ktorú nie je možné zaradiť do už existujúceho programu. Je možné formulovať nové ciele a k nim nové merateľné ukazovatele.  
3. Dielčie zmeny rozpočtu je možné vykonať aj rozpočtovými opatreniami ( viď § 6) alebo uzneseniami MsR a MsZ.
Všetky dielčie zmeny musia byť zahrnuté pri najbližšej zmene rozpočtu na príslušný rok.
4. Rozpočtové prostriedky môžu byť použité iba do konca rozpočtového roka, a to len na účely, na ktoré boli rozpočtom mesta schválené.
5. Do plnenia rozpočtu mesta sa zahrňujú len tie príjmy, výdavky a finančné operácie, ktoré sa uskutočnili v príslušnom rozpočtovom roku. Na zaradenie príjmu alebo výdavku do plnenia rozpočtu je rozhodujúci deň pripísania alebo odpísania prostriedkov z príslušného bankového účtu.
6. Ak v priebehu rozpočtového roka vznikne potreba úhrady bežných výdavkov na odstránenie havarijného stavu majetku alebo na likvidáciu škôd spôsobených živelnými pohromami alebo inou mimoriadnou okolnosťou,  ktoré nie sú rozpočtované a kryté príjmami bežného rozpočtu, môže mesto na základe rozhodnutia MsZ použiť prostriedky rezervného fondu.
7. Na vyrovnanie časového nesúladu medzi príjmami a výdavkami bežného rozpočtu možno použiť príjmy kapitálového rozpočtu, ak sa vrátia najneskôr do konca rozpočtovaného roka. Za rovnakých podmienok je možné použiť prostriedky rezervného fondu.
8. Mesto môže poskytovať preddavky, ak boli vopred v zmluve o dodávke výkonov a tovarov písomne dohodnuté, a to najviac na obdobie troch mesiacov v závislosti od vecného plnenia dodávky výkonov a tovarov. Preddavky musia byť vysporiadané najneskôr do konca rozpočtového roka s výnimkou preddavkov za dodávku tepla, vody, elektrickej energie, plynu, periodickej a neperiodickej tlače a preddavkov na PHM poskytované prostredníctvom platobných kariet.
9. Povinnosti primátora mesta a hlavného kontrolóra  pri  ozdravnom  režime  sú  stanovené v §-e 19 zákona č. 583/2004 Z.z. o rozpočtových pravidlách územnej samosprávy.
10. Mesto nie je oprávnené zaväzovať sa v bežnom rozpočtovom roku na také úhrady, ktoré nemá zabezpečené v rozpočte na bežný rozpočtový rok a zaťažujú nasledujúce rozpočtové roky z dôvodu nedostatku zdrojov v bežnom roku.
11. Mesto môže vstúpiť do záväzkov vyplývajúcich z návratných zdrojov financovania len za podmienok uvedených v § 17 zákona č. 583/2004 Z.z. o rozpočtových pravidlách územnej samosprávy v platnom znení.

§ 6
Rozpočtové opatrenia

1. Ak v priebehu roka vznikne potreba úhrady, ktorá nie je v rozpočte rozpočtovej kapitoly zabezpečená, možno úhradu realizovať rozpočtovým opatrením.

2. Rozpočtovými opatreniami sú:
         a/ presuny rozpočtových prostriedkov
         b/ povolené prekročenie rozpočtových výdavkov
         c/ viazanie rozpočtových prostriedkov

Rozpočtové opatrenia mesta sú:
    a/ presuny rozpočtových prostriedkov v rámci schváleného rozpočtu

    Presun v rámci svojho schváleného rozpočtu navrhne vedúci oddelenia zodpovedný za rozpočtovú skupinu výdavkov programový prvok (projekt) a predloží ho na schválenie primátorovi mesta. Presun  navrhne  v tom  prípade, ak  ide o presun  rozpočtu  od 700 € do 7 000 € v rámci jednej skupiny výdavkov jedného programového prvku (prípadne podprogramu ak neobsahuje prvok) medzi rozpočtovanými položkami a podpoložkami. Návrh presunu sa predkladá na internom tlačive, ktoré je súčasťou týchto pravidiel. Návrh presunu pred jeho schválením potvrdí finančné oddelenie a pridelí číslo opatrenia, ktoré zodpovedá za realizáciu presunov v rozpočte. Presun rozpočtovaných prostriedkov z kapitálových výdavkov do bežných je neprípustný. Presun rozpočtovaných prostriedkov z bežných do kapitálových je možný. Presuny je možné realizovať do 20. 12. príslušného roku.
Vedúci oddelení v rámci programového rozpočtu výdavkov, za ktorý zodpovedajú, môžu prekročiť rozpočet výdavkov do sumy 700 € v jednej skupine výdavkov v jednom prvku programu alebo podprogramu ak obsahuje prvok medzi jednotlivými položkami a podpoložkami. Celkový rozpočet za spravovanú skupinu výdavkov programový prvok alebo podprogram ak obsahuje prvok nesmie byť prekročený. O presune rozpočtu do sumy 700 € vedú vedúci oddelení operatívnu evidenciu.

     b/ povolené prekročenie rozpočtových výdavkov o prostriedky:

        - prijaté od iných subjektov na základe darovacej zmluvy
     - prijaté na základe zmluvy o združení podľa § 829 až 841 Občianskeho zákonníka
- prijaté od iných subjektov, vrátane verejnej správy formou transferov, dotácie alebo grantov 
- získané z rozdielu medzi výnosmi a nákladmi z podnikateľskej činnosti    
- prijaté z poistného plnenia, zo zmluvného alebo zákonného poistenia
- prijaté od iných subjektov podľa osobitného predpisu
     Tieto prostriedky možno použiť len prostredníctvom príjmov a výdavkov rozpočtu mesta. 
       Povolenie prekročenia rozpočtových výdavkov za predpokladu dosiahnutia vyšších príjmov je oprávnený schváliť:
   -  primátor mesta do 7 000 €, 
   -  riaditeľ organizácie zriadenej mestom do 3 300 €, okrem záväzných ukazovateľov 
    Povolenie prekročenia rozpočtových výdavkov primátorom mesta a riaditeľmi organizácií zriadených mestom sa chápe ako povolenie prekročenia uvedených limitov v súhrne 1x mesačne, t.z. že prekročenie sa môže týkať viacerých položiek ale v mesačnom súhrne limit nesmie byť prekročený. Povolenie prekročenia rozpočtových výdavkov organizácií zriadených mestom schvaľuje primátor mesta.
 
     c/ viazanie rozpočtových prostriedkov

Viazanie rozpočtových prostriedkov znamená časové a vecné obmedzenie ich použitia. Mesto viaže rozpočtové prostriedky ak neplní rozpočtové príjmy. O viazaní rozpočtových prostriedkov rozhoduje MsZ. Návrh viazanie sa predkladá na tlačive, ktoré je súčasťou pravidiel a evidenciu vedie finančné oddelenie.

§ 7
Finančné vysporiadanie v záverečnom účte mesta

1. Po skončení roka mesto usporiada svoje finančné vzťahy:
a/ so štátnym rozpočtom a štátnym fondom
b/ s organizáciami zriadenými mestom
c/ so subjektami, ktorým boli poskytnuté prostriedky z rozpočtu mesta
d/ s rozpočtom vyššieho územného celku a rozpočtom iných obcí
2. Prebytok hospodárenia rozpočtu mesta po skončení roka neprepadá, je zdrojom tvorby rezervného fondu, prípadne ďalších peňažných fondov mesta a prídel do nich schvaľuje Maz. 
3. Prerokovanie záverečného účtu mesta sa uzatvára jedným z týchto výrokov:
    a/ súhlas s celoročným hospodárením bez výhrad
    b/ súhlas s celoročným hospodárením s výhradami
4. V prípade uzatvorenia prerokovania záverečného účtu s výhradami MsZ príjme opatrenia na nápravu zistených nedostatkov.
5. Návrh záverečného účtu, použitia prebytku hospodárenia alebo spôsob úhrady schodku vypracúva primátor mesta v súčinnosti s komisiami MsZ a MsÚ. O použití prebytku rozpočtu, alebo o spôsobe úhrady schodku rozhoduje MsZ.
6. Záverečný účet mesta obsahuje najmä:
a)	údaje o plnení rozpočtu v členení na bežný, kapitálový a finančné operácie
b)	bilanciu aktíva a pasív
c)	prehľad o stave a vývoji dlhu
d)	finančné usporiadanie výsledkov hospodárenia
e)	údaje o hospodárení rozpočtových organizácií zriadených mestom
f)	údaje o hospodárení príspevkových organizácií zriadených mestom
g)	údaje o nákladoch a výnosoch a výsledku hospodárenia podnikateľskej činnosti
h)	stanovisko hlavného kontrolóra
i)	hodnotenie programového rozpočtu
So záverečným účtom mesta sa prejednáva aj správa o inventarizácií majetku mesta.
7. Nevyčerpané účelovo určené prostriedky poskytnuté v predchádzajúcom rozpočtovom roku zo štátneho rozpočtu, z rozpočtu Európskej únie alebo na základe osobitného predpisu sa z prebytku hospodárenia vylučujú.

§ 8
Hospodárenie rozpočtových organizácií a ich finančný vzťah k mestu

1. Rozpočtová organizácie je právnická osoba mesta, ktorá je svojimi príjmami aj výdavkami napojená na rozpočet mesta. Hospodári samostatne podľa schváleného rozpočtu s prostriedkami, ktoré jej určí mesto v rámci svojho rozpočtu. Rozpočet rozpočtových organizácií je záväzný v štruktúre v akej bol schválený v MsZ.
2. Na hospodárenie rozpočtových organizácií sa vzťahuje zákon NR SR č. 523/2004 Z.z. o rozpočtových pravidlách verejnej správy.
3. Rozpočtové organizácie (ďalej len RO) zriadené mestom sú povinné pri používaní prostriedkov zo ŠR a rozpočtu mesta zachovať maximálnu hospodárnosť a efektívnosť ich použitia. RO môžu používať peňažné prostriedky, s ktorými disponujú len na účely, na ktoré boli určené a na krytie opatrení nevyhnutných na zabezpečenie nerušeného chodu organizácie. Úhrady, na ktoré sa RO zaviažu v bežnom roku, nesmú prekročiť ich rozpočtované výdavky na bežný rok.
4. Rozpočtové prostriedky nemožno prevádzať do nasledujúceho roka. Výdavky, ktoré nebudú bankou realizované do 31. decembra rozpočtového roka, zaťažia rozpočet RO nasledujúceho roka, aj keď sa hospodársky týkajú predchádzajúceho rozpočtového roka.
5. Ak ide o úhrady výdavkov z prostriedkov štátneho rozpočtu za mesiac december, ktoré sa uskutočnia v januári nasledujúceho rozpočtového roka, môže RO previesť na účet cudzích prostriedkov výdavky a to na
a) výplatu miezd, platov, služobných príjmov a ostatných osobných vyrovnaní vrátane náhrad platov a miezd a cestovného vyplácaného súčasne s platom alebo mzdou, výplatu odmien vyplácaných na základe dohôd o prácach vykonávaných mimo pracovného pomeru, ako aj ostatné peňažné nároky zamestnancov z pracovnoprávnych vzťahov alebo obdobných právnych vzťahov, ktoré sa vyplácajú spolu so mzdou, 
b) odvod poistného a príspevkov do poistných fondov.
6. Zostatok nepoužitých príjmov a nevyčerpané výdavky k 31. 12. RO zriadené mestom odvedú na účet mesta podľa pokynov mesta.       
7. Rozpočtové  organizácie  zriadené  mestom  nemôžu  tvoriť  osobitné fondy, okrem sociálneho fondu.

Rozpočtovými opatreniami rozpočtových organizácií zriadených mestom je:
   a) presun rozpočtovaných prostriedkov v týchto organizáciách je možný len v rámci jednej ekonomickej klasifikácia do úrovne kategórie, a to v rámci 610, 620, 630, 640.
   b) povolené prekročenie rozpočtových výdavkov 
 - RO môže vo svojom rozpočte s povolením zriaďovateľa prekročiť rozpočet výdavkov      do výšky skutočných príjmov prijatých nad rámec schváleného rozpočtu príjmov:
- od iných subjektov na základe darovacej zmluvy
- na základe zmluvy o združení
- z poistného plnenia zmluvného alebo zákonného poistenia
- z úhrad za stravu
- od iných subjektov, napríklad formou dotácie alebo grantu
- od fyzickej alebo právnickej osoby podľa osobitného predpisu
- od úradu práce, sociálnych veci a rodiny podľa osobitného predpisu
   - od rodičov, iných osôb, ktorí majú voči dieťaťu vyživovaciu  povinnosť  alebo žiakov na úhradu niektorých nákladov v súlade s osobitnými predpismi. Príspevky na úhradu stravy v zariadeniach školského stravovania sa vedú na bežnom účte, z ktorého sa priamo uhrádzajú výdavky súvisiace so stravovaním v týchto zariadeniach. Zostatok na tomto účte k 31. 12. nie sú RO povinné odviesť na účet mesta.
RO raz mesačne oznámi zriaďovateľovi skutočnú výšku príjmov nad rámec schváleného rozpočtu  príjmov  podľa  druhov  príjmov  a  požiada  o  súhlas na použitie týchto príjmov na výdavky a uvedie účel použitia. RO po písomnom vyjadrení súhlasu a účelu použitia od zriaďovateľa môže tieto príjmy použiť. 
Všetky rozpočtové opatrenia musia byť schválené primátorom mesta a premietnuté do zmeny rozpočtov jednotlivých rozpočtových organizácií.

§ 9
Hospodárenie príspevkových organizácií a ich finančný vzťah k mestu

1. Príspevková organizácia (PO) je právnická osoba mesta, ktorej menej ako 50 % nákladov je pokrytých tržbami a ktorá je na rozpočet mesta zapojená príspevkom. Hospodári na základe vlastného rozpočtu, ktorý je tvorený okrem príspevku od mesta aj prostriedkami prijatými od iných subjektov a prípadne aj prostriedkami získanými svojou podnikateľskou činnosťou. Príspevková organizácia tvorí aj vlastné finančné fondy.
2. Zásady hospodárenia príspevkových organizácií sú určené zákonom NR SR č. 523/2004 Z.z. o rozpočtových pravidlách verejnej správy.
3. Príspevková organizácia je povinná dosahovať výnosy určené svojim rozpočtom.
4. Príspevková organizácia vykoná po uplynutí rozpočtového roka zúčtovanie finančných vzťahov s rozpočtom mesta.
5. Mesto poskytuje príspevkovej organizácií príspevok v takej výške, aby jej rozpočet bol vyrovnaný. Príspevok na prevádzku možno použiť aj na krytie odpisov, najviac do výšky určenej mestom.
6. Príspevková organizácia tvorí fond reprodukcie a rezervný fond. O tvorbe a použití týchto fondov hovorí § 25 zákona č. 523/2004 Z.z. o rozpočtových pravidlách verejnej správy rezervného fondu rozhoduje MsZ.
7. Ak sa hospodárenie príspevkovej organizácie za bežný rozpočtový rok skončí stratou, príspevková organizácia túto stratu uhradí a vysporiada
a) z rezervného fondu príspevkovej organizácie,
b) zo zisku z podnikateľskej činnosti príspevkovej organizácie po zdanení,
c) z kladného výsledku hospodárenia z hlavnej činnosti príspevkovej organizácie najneskôr v nasledujúcich dvoch rozpočtových rokoch po roku, z ktorého výsledku hospodárenia mala byť strata uhradená,
d) z fondu reprodukcie príspevkovej organizácie, ak nie je možné vysporiadať stratu ani podľa písmena c).
8. Ak strata nie je uhradená ani jedným z uvedených spôsobov, mesto zruší príspevkovú organizáciu do konca roku nasledujúceho po roku, z ktorého výsledku hospodárenia mala byť strata uhradená.

Finančný vzťah príspevkovej organizácie k mestu 
1. Príspevková organizácia hospodári podľa svojho rozpočtu nákladov a výnosov ako celku a  jej jednotlivých stredísk. Je povinná dosahovať výnosy určené svojím rozpočtom a zabezpečiť maximálnu hospodárnosť a efektívnosť svojich nákladov.
2. Finančný vzťah medzi zriaďovateľom a PO je určený minimálne týmito záväznými ukazovateľmi: 
a/ príspevok zriaďovateľa na krytie rozdielu medzi vlastnými výnosmi a nákladmi  organizácie  na jej prevádzkovú činnosť
b/ príspevok zriaďovateľa na ním určené obstaranie dlhodobého majetku
Ďalšie záväzné ukazovatele môže zriaďovateľ určiť na príslušný rozpočtový rok formou oznámenia. Príspevková organizácia predkladá zriaďovateľovi monitorovacie a hodnotiace správy programového rozpočtu podľa pokynov zriaďovateľa.
Záväzné ukazovatele oznamuje zriaďovateľ každej príspevkovej organizácií najneskôr do jedného mesiaca po schválení rozpočtu, pripadne jeho zmeny na príslušný rok.
3. Vyšší hospodársky výsledok ako je plánovaný nemôže príspevková organizácia dosiahnuť nesplnením úloh, obmedzovaním alebo zhoršovaním kvality služieb. Hospodársky výsledok a jeho vysporiadanie podlieha schváleniu MsZ.

§ 10
Peňažné fondy mesta 

1. Mesto vytvára mimorozpočtové peňažné fondy. Tvorí ich zo zostatkov týchto fondov z minulých rokov, prebytku rozpočtu za uplynulý rozpočtový rok, prípadne zo zisku z podnikateľskej činnosti po zdanení.
2. Mesto má vytvorené tieto fondy:
a)	rezervný fond
b)	fond združených prostriedkov
c)	účelový fond pre prostriedky z programov EÚ
d)	sociálny fond
3. Zostatky fondov koncom roka neprepadajú. Prostriedky fondov mesto používa prostredníctvom príjmov a výdavkov svojho rozpočtu okrem prevodov prostriedkov medzi jednotlivými fondami a okrem prípadov, keď prostriedky fondov slúžia na vyrovnanie časového nesúladu medzi príjmami a výdavkami v priebehu rozpočtového roka. Fond združených prostriedkov a sociálny fond sa netvorí a nepoužíva prostredníctvom príjmov a výdavkov rozpočtu mesta.
4. Rezervný fond sa tvorí z prebytku hospodárenia vo výške určenej MsZ, pričom minimálny ročný prídel do fondu je 10 % z prebytku rozpočtu uplynulého roka. 
Rezervný fond sa používa na nasledovne účely:
a)	doplnenie zdrojov na obstaranie hmotného a nehmotného majetku
b)	úhradu schodkového výsledku hospodárenia
c)	krytie časového nesúladu medzi príjmami a výdavkami počas rozpočtového roka
5. Fond rozvoja bývania sa tvorí z príjmov za predaj bytov a používa sa na financovanie obstarania hmotného majetku v oblasti bývania a technickej vybavenosti k bývaniu.
6. Sociálny fond sa tvorí z povinného prídelu vo výške 1 % zo základu a ďalšieho prídelu vo výške 0,5 % zo základu. Základom na určenie mesačného prídelu do fondu je súhrn hrubých miezd alebo platov zúčtovaných zamestnancom na výplatu za príslušný kalendárny mesiac. Použitie sociálneho fondu dohodne zamestnávateľ a odborový orgán v Zásadách tvorby a čerpania sociálneho fondu. 
7. Tvorbu a použitie každého fondu, okrem sociálneho schvaľuje MsZ na návrh MsÚ. 
 
§ 11
Finančná kontrola a zodpovednosť za hospodárenie

1. Kontrolu  rozpočtového hospodárenia upravujú Zásady kontrolnej činnosti vykonávanej mestskou samosprávou. 
2. Za hospodárenie s rozpočtovými prostriedkami mesta zodpovedá primátor mesta. Plnenie rozpočtového hospodárenia priebežne sleduje finančné oddelenie MsÚ, ktoré spracováva informatívne správy o plnení rozpočtu a predkladá na prejednanie MsR a MsZ. Súčasne s plnením rozpočtu mesta sa predkladajú plnenia rozpočtu rozpočtových organizácií a správy o hospodárení príspevkových organizácií.
3. Mesto je povinné dať si overiť hospodárenie za predchádzajúci rok audítorom.
4. Mesto a organizácie ním zriadené vedú účtovníctvo, zostavujú a predkladajú účtovnú závierku podľa zákona o účtovníctve.
5. Rozpočtové organizácie mesta predkladajú mesačne zriaďovateľovi mesačné hlásenie o dosiahnutých a odvedených príjmoch a prehľad o čerpaní rozpočtovaných výdavkov formou predpísaných interných prehľadov podľa pokynov zriaďovateľa. 
6. Za hospodárenie s rozpočtovými prostriedkami v organizáciách zriadených mestom zodpovedá riaditeľ organizácie.
7. Za hospodárenie zvereného rozpočtu zodpovedajú primátorovi mesta príslušní vedúci odborov, útvarov a oddelení MsÚ v súlade so smernicou o obehu účtovných dokladov.
8. Porušenie finančnej disciplíny je neoprávnené použitie alebo zadržanie prostriedkov ŠR, mesta a iných prostriedkov, s  ktorými  hospodári  mesto  i  ním  zriadené  organizácie. Za porušenie rozpočtovej disciplíny sa považujú aj ďalšie porušenia finančnej disciplíny, ktoré sú uvedené v § 31 zákona NR SR č. 523/2004  Z.z. o rozpočtových pravidlách verejnej správy.
9. Subjekty, ktoré porušili rozpočtovú disciplínu, sú povinné odviesť neoprávnene použitú alebo zadržanú sumu prostriedkov do rozpočtu poskytovateľa a zároveň sú povinné zaplatiť do príslušného rozpočtu penále vo výške 0,1 % z neoprávnene použitej alebo zadržanej sumy za každý aj začatý deň omeškania, najviac do výšky tejto sumy. 
 
§ 12
Záverečné ustanovenia

1. V prípadoch, ktorých riešenie neupravujú tieto Pravidlá hospodárenia s finančnými prostriedkami mesta Spišská Nová Ves, sa použijú ustanovenia zákona NR SR č. 583/2004 Z.z. o rozpočtových pravidlách územnej samosprávy a zákona č. 523/2004 Z. z. o rozpočtových pravidlách verejnej správy, prípadne príslušné ustanovenia ďalších súvisiacich právnych predpisov.

2. Tieto Pravidlá hospodárenia s finančnými prostriedkami mesta Spišská Nová Ves nadobúdajú účinnosť a platnosť dňom schválenia v MsZ dňa 23. 4. 2009.

3. Platnosťou týchto Pravidiel hospodárenia s finančnými prostriedkami mesta Spišská Nová Ves končí platnosť Pravidiel hospodárenia s rozpočtovými prostriedkami mesta Spišská Nová Ves zo dňa  22. 6. 2006.

Dôvodová správa

Predkladáme návrh na úpravu „Pravidiel hospodárenia s finančnými prostriedkami mesta Spišská Nová Ves“. 
Dôvodom úpravy je platnosť novej meny, zavedenie programového rozpočtovania a novela zákona o rozpočtových pravidlách verejnej správy týkajúca sa príspevkových organizácií.
V návrhu sú prečiarknutým písmom vyznačené znenia, ktoré sa z pravidiel vypúšťajú a tučným písmom označené nové znenia.

V Spišskej Novej Vsi, 31. 03. 2009

Spracovala: Ing. Helena Macalová